कानपुर. यहां बौद्ध धर्म मानने वाले एक परिवार ने गणेश पंडाल में घुसकर गणेश भगवान की मूर्ति को तोड़ डाला। यही नहीं, वहां लगे लाउडस्‍पीकर भी फेंक डाले और आयोजकों के साथ गाली-गलौच कर फरार हो गए। आरोपियों का कहना था कि बाबा साहेब भीम राव अंबेडकर की पूजा करनी चाहिए, क्‍योंकि उन्‍होंने ही संघर्ष कर देश को आजाद कराया। गणेश और कृष्‍ण ने इस देश को आजादी नहीं दिलाई। आगे पढ़िए क्‍या है पूरा मामला...

नौबस्ता थानाक्षेत्र के सिमरा गांव में लड़कों ने 200-200 रुपए चंदा लेकर बीते 5 सितंबर को पंडाल लगाकर भगवान गणेश की मूर्ति स्‍थापित कराया था। बताया जाता है कि यहां के निवासी राम सजीवन का परिवार बौद्ध धर्म को मानता है। इसलिए उनका परिवार इस गणेश पूजन का विरोध कर रहा था। उनका कहना था कि यहां पर लाउडस्‍पीकर नहीं बजाना है। जब लाउडस्‍पीकर बंद नहीं हुआ तो वो अपने परिवार के आधा दर्जन लोगों के साथ मौके पर पहुंचे और लाउडस्‍पीकर फेंक कर तोड़फोड़ करने लगे। इसके बाद पंडाल में रखी भगवान गणेश मूर्ति को तोड़ दिया।

क्‍या कहते हैं मूर्ति स्‍थापित करने वाले लोग

मूर्ति स्‍थापित कराने वाले ब्रजेश ने बताया कि राम सजीवन से जब गणेश पूजन के लिए चंदा मांगा गया था तो उसने कहा, 'तुम्हारे गणेश ने और कृष्ण जी ने इस देश को आजादी नहीं दिलाई है, जो इनको पूजते हो। बाबा साहेब अंबेडकर की पूजा करो। उन्होंने देश को आजाद कराया और इस देश के लिए संघर्ष किया।' इसके बाद राम सजीवन से कहा गया कि आप भले ही चंदा मत दो, लेकिन इस तरह की बातें मत करो।

लाउडस्‍पीकर बजाने पर देते थे गाली

यही नहीं, जबसे गणेश पूजन का कार्यक्रम शुरू हुआ, वो लगातार लाउडस्‍पीकर बजाने का विरोध कर रहे थे। जब भी साउंड बजता या महिलाएं ढोलक-मंजीरा बजाकर भक्ति गीत गाती थी तो वह अपने घर से खड़े हो कर सभी को गालियां बकने लगते थे। इसके बावजूद उनसे कोई कुछ भी नहीं बोलता था।

क्‍या कहते हैं गांव के लोग

बुजुर्ग लाजो के मुताबिक, इस कार्यक्रम का आयोजन गांव के बच्‍चों ने किया था। सभी चंदा लेकर पांच दिनों का कार्यक्रम रखा था, लेकिन इसकी परमिशन नहीं ली गई थी। उन्होंने बताया कि राम सजीवन का बेटा सनी, उनका भाई संतोष, सुभाष और उनके साथी होरीलाल आरती के समय आ धमके और आते ही तोड़फोड़ करने लगे। सभी लोगों ने जब विरोध किया तो मूर्ति तोड़ते हुए फरार हो गए। जब इसकी सूचना पुलिस को दी गई तो वह उल्टा आरोप लगाने लगे की तुम लोगों ने बिना परमिशन के आयोजन कर रहे थे। तुम सभी के खिलाफ कार्रवाई की जाएगी।

क्‍या कहते हैं सीओ

-सीओ गोविन्द नगर ज्ञानेंद्र सिंह ने बताया कि गणेश पंडाल की परमिशन नहीं ली गई थी। यह पूरा घटनाक्रम प्रायोजित था। इसमें आयोजकों के खिलाफ कार्रवाई की जाएगी। साथ ही जिस पर तोड़फोड़ करने का आरोप लग रहा है उनकी तलाश की जा रही है। घटना की जांचकर कानूनी कार्रवाई की जाएगी। पंडाल में नई प्रतिमा रखी जा रही है।

आगे की स्‍लाइड्स में देखिए अन्‍य फोटोज...